## La Conselleria de Sanitat construirà un nou centre de salut en el municipi de Castalla

*** La Generalitat ja ha inclòs en els seus pressupostos d’este any 50.000 euros per a licitar la redacció del projecte i la direcció d’obra
* En el Dia Mundial de la Medicina de Família, el conseller destaca el seu suport i agraïment a tots els professionals “per la necessitat de la seua existència i pel treball fonamental que fan per a la sanitat pública espanyola i valenciana”**

El conseller de Sanitat, Marciano Gómez, ha manifestat el compromís de la Generalitat Valenciana de construir un nou centre de salut a Castalla, que se situarà al costat de l’auditori municipal, en una parcel·la de 3.000 metres quadrats.

Després de mantindre una reunió amb l’alcalde del municipi, Jesús López, per a abordar temes d’interés sanitari, Marciano Gómez ha visitat l’actual centre de salut, així com l’espai a on se situarà el nou centre.

Després de la visita, Gómez ha afirmat que “en el pròxim ple l’Ajuntament cedirà el corresponent terreny i per part nostra ja hem inclòs en els pressupostos d’enguany 50.000 euros per a licitar la redacció del projecte i la direcció d’obra, juntament amb el pla funcional”.

El conseller de Sanitat ha destacat que el nou centre de salut, “és una infraestructura necessària per a tots els habitants de Castalla i per a la sanitat pública valenciana, que acosta les dotacions de qualitat als diferents municipis”.

Al respecte, Gómez ha subratllat el fet que els 12.000 habitants del municipi “podran tindre la sanitat que es mereixen des del punt d’infraestructures, tecnològic i per descomptat de la dotació de recursos humans que siga necessària, augmentant la cartera de servicis si es precisa”.

En les seues declaracions, el conseller s’ha referit també a “l’actual dinàmica de transformació digital en la qual hui dia ja és una realitat la intel·ligència artificial en els centres de salut i en les urgències”.

En este punt, el conseller ha assenyalat que el nou centre de salut de Castalla es dotarà amb les últimes ferramentes tecnològiques, així com “de tots els servicis per a adequar el diagnòstic dels metges, ajudant-los amb els elements de diagnòstic corresponents i així evitar els desplaçaments innecessaris als hospitals de referència”.

**Pilar bàsic i essencial en l’assistència sanitària**

A més, el conseller de Sanitat ha volgut destacar el seu suport i agraïment a tots els professionals, en el Dia Mundial de la Medicina de Família, que se celebra hui 19 de maig, “per la necessitat de la seua existència i pel treball fonamental que fan per a la sanitat pública espanyola i valenciana”.

Així, ha ressaltat que “la medicina de família, i en general l’Atenció Primària, constituïx un pilar bàsic i essencial en l’assistència sanitària de la ciutadania de la Comunitat Valenciana”.

Fecha: 19/05/2025